કોઈ વાર માણસ બદલી પણ જાય. શીખંડ પીરસનારો શાક લઈને આવે, કારણ કે શાક પીરસનારો ફાકી ખાવા કે તડાકા મારવા રોકાયો હોય. શીખંડપ્રેમી ઉત્સાહમાં આવી જાય ને જયારે એને ખબર પડે કે આ તો શાક છે એટલે પેલાને લેતો પાડશે. પેલો બિચારો બેય વાનગી પીરસવાની સેવા કરવા જાય, ઓવરટાઈમ કરે એનો આવો બદલો મળે. ધરમ કરતા ધાડ પડી. એ દાઝમાં કહેશે, ‘મેં શીખંડની બદલે શાક પીરસ્યું એટલે મારું શીખંડ દાળવાળો પીરસતો’તો. એ તમારી બાજુમાંથી હમણાં જ નીકળ્યો. એ… જાય..’ પછી પેલાની મતિ મૂંઝાઈ જાય ને પીરસનારાની ગતિ રૂંધાઈ જાય એમાં નવાઈ શાની?